送魏倅
作者：王炎
朝代：宋

paragraphs: 俗士不聞道，利欲熏其心。
陽浮外酬酢，中有機穽深。
宛陵有君子，殊不同今人。
矯矯鵷鷺姿，入俗不受塵。
挹之淡於水，即之暖如春。
筆端奏金石，妙處無新陳。
念我久頓挫，晚歲乘朱輪。
烹鮮易以擾，御黠難使馴。
頼有賢貳車，一心同撫循。
遂於吏事外，拂拭綠綺琴。
爲我肯屬耳，領會山水音。
持此定交契，愈久情愈親。
東風二月初，梅花照溪津。
語別一杯酒，莫辭十分斟。
聚散亦常事，豈必含酸辛。
重念髮種種，不禁憂患侵。
君今入觀闕，我亦返山林。
行藏異塗轍，何日再盍簪。
所藴勿卷懷，朝廷須世臣。